трудови стандарти, и по-специално:
 а)
 свободата на сдружаване и ефективното признаване на правото на колективно трудово договаряне;
 б)
 премахването на всички форми на принудителен или задължителен труд;
 в)
 ефективното премахване на детския труд; и
 г)
 премахването на дискриминацията в областта на заетостта и професиите.
 3. Страните потвърждават отново своя ангажимент да прилагат ефективно основните и приоритетни конвенции на МОТ, които са ратифицирали, както и Декларацията на МОТ от 1998 г. за основните права и принципи в областта на труда. Страните разглеждат също така възможността да ратифицират и приведат в изпълнение други конвенции на МОТ, които са класифицирани като „актуални“ от МОТ.
 4. Страните подчертават, че трудовите стандарти не следва да бъдат използвани за протекционистки търговски цели. Страните отбелязват, че тяхното сравнително преимущество не следва да бъде поставяно под съмнение по никакъв начин.
 Член 292
 Многостранни споразумения в областта на околната среда
 1. Страните признават ползата от международното управление и международните споразумения в областта на околната среда като отговор на международната общност на глобалните или регионалните екологични проблеми.
 2. Страните потвърждават отново своя ангажимент за ефективно прилагане на многостранните споразумения в областта на околната среда, по които те са страна, в своите закони и практики.
 3. Никоя от разпоредбите на настоящото споразумение не ограничава правото на страна да приема или поддържа мерки за прилагане на многостранните споразумения в областта на околната среда, по които тя е страна. Тези мерки не се прилагат по начин, който може да представлява средство за произволна или неоправдана дискриминация или прикрито ограничение на търговията между страните.
 4. Страните гарантират, че политиката в областта на околната среда се основава на принципите на предпазните мерки и превантивните действия, на принципа на приоритетното отстраняване още при източника на замърсяване на околната среда и на принципа „замърсителят плаща“.
 5. Страните си сътрудничат за насърчаването на разумното и рационалното използване на природните ресурси в съответствие с целта за устойчиво развитие, за да се усилят взаимодействията между търговията и политиките и практиките в областта на околната среда на страните.
 Член 293
 Благоприятстваща устойчивото развитие търговия
 1. Страните потвърждават отново, че търговията трябва да насърчава устойчивото развитие във всичките му измерения. Страните признават положителното влияние, което могат да окажат основните трудови стандарти и достойните условия на труд върху икономическата ефективност, иновациите и производителността, и подчертават значението на по-голямата съгласуваност между търговските политики, от една страна, и политиката по заетостта и социалната политика, от друга.
 2. Страните се стремят да улесняват и насърчават търговията и преките чуждестранни инвестиции в екологични стоки, услуги и технологии, устойчива възобновяема енергия, енергийно ефективни продукти и услуги и обозначени с екомаркировка стоки, включително чрез разглеждане на свързаните с това нетарифни пречки.
 3. Страните се стремят да улесняват търговията със стоки, които допринасят за устойчивото развитие, включително стоки, по отношение на които се прилагат схеми като справедлива и етична търговия, и такива, които са съобразени с принципите на корпоративна социална отговорност и отчетност.
 Член 294
 Търговия с горски продукти
 С цел да се насърчи устойчивото управление на горските ресурси страните се задължават да работят съвместно за подобряване на управлението и